Stara Zagora

Stara Zagora (bulgarieraz: Стара Загора) Bulgariako erdialdeko hiri bat da, herrialdeko seigarren handiena. Stara Zagora probintziako hiriburua da.

Plovdiv hiritik 90 km ipar-ekialdera dago, eta Sofia hiriburutik 231 km ekialdera. Traziako eskualde historikoan dago, itsasoaren gainetik 196 metroko altuerara.

Historia 

Stara Zagora Bulgariako eta hego-ekialdeko Europako hiririk zaharrenetarikoa da, 8.000 urte inguruko historia baduenez. Horrek azaltzen du hiriak bere historian zortzi izen hartu izana: Beroe, Augusta Trajana, Vereya, Irinopolis, Boruy, Eski Zagra, Zheleznik eta Stara Zagora.

K.a. IV. mendean traziarrek sortu zuten hiria, Beroe izena ipinita. Erromatarren garaian, II. mendean, Augusta Trajana izena zeukan Trajano enperadorearen omenez. Bizantziarren garaian, VI-VII. mendeetan, Vereya izan zen hiriaren izena, eta VIII. mendean, Irina enperatrizaren omenez, Irinopolis. Hiria IX-XIII. mendeetan bulgariarren esku egon zenean Boruy izena izan zuen. 1364. urtean turkiarrek eskuratu zuten hiria, eta Eski Zagra izena ipini zioten. XIX. mendeko 50eko hamarkadan Zheleznik izena izan zuen, eta 1871. urtean ipini zioten gaur egun daukan Stara Zagora izena.

Klima 
Stara Zagoran klima kontinental epela daukate, Mediterraneo itsasoaren eraginarekin. Urte guztiko batezbesteko tenperatura 13 °C-koa da.

Ekonomia 
Stara Zagora administrazio- eta industria-gune garrantzitsua da. Nekazaritza-merkatua da nagusi; ekoizpen garrantzitsuenak: garia, garagardoa, ardoa, ehungintza, ongarriak, gari-irina eta larrosa-esentzia.

Trenbide lotune garrantzitsua dago Stara Zagoran: Bulgariako hiri handi guztiekin lotuta dago, baita Ekialdeko eta Mendebaldeko Europarekin ere.

Hezkuntza eta kultura 
Stara Zagora gaur egun Bulgariako hiririk modernoetarikoa da. Hezkuntza- eta kultura-gune oso garrantzitsua da. Besteak beste, Stara Zagorako Traziako Unibertsitatea dago hirian.

Opera, museoak eta arte-galeriak daude hirian, baita turismoa indartzeko hotelak eta bestelako zerbitzuak ere.

Erreferentziak

Kanpo estekak 
 Webgune ofiziala
 Argazkiak
 Turismoa

Bulgariako hiriak